Diari Oficial de la Generalitat Valenciana


Sumari del DOGV 8498, del 04-03-2019 (2019/2016)

ORDRE 6/2019, de 25 de febrer, de la consellera d'Agricultura, Medi Ambient, Canvi Climàtic i Desenvolupament Rural, sobre eleccions en confraries de pescadors i pescadores, i les seues federacions provincials pertanyents a l'àmbit territorial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/02/25/6/dof/vci/html**

### Dades del document

Número de DOGV
:   8498

Data del DOGV
:   04-03-2019

Secció del DOGV
:   I. DISPOSICIONS GENERALS

Número del document
:   2019/2016


Data del document
:   25-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * pescador
    * associació professional
    * legislació
    * eleccions

ORDRE 6/2019, de 25 de febrer, de la consellera d'Agricultura, Medi Ambient, Canvi Climàtic i Desenvolupament Rural, sobre eleccions en confraries de pescadors i pescadores, i les seues federacions provincials pertanyents a l'àmbit territorial de la Comunitat Valenciana. [2019/2016]  
La Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana, en l'article 62 regula l'elecció dels membres dels òrgans plenaris superiors de govern de les confraries, que s'haurà de realitzar per mitjà d'ordre de la conselleria competent en matèria de pesca marítima.  
Així mateix, estableix que el mandat dels càrrecs triats per a aquests òrgans plenaris superiors tindrà una durada de quatre anys.  
Atesa la proximitat del compliment del període dels quatre anys de mandat dels òrgans rectors de les confraries de pesadors i les seues federacions provincials, les eleccions de les quals van ser convocades per Ordre 17/2015, d'1 de juny, es fa necessari procedir a la convocatòria del nou procés electoral.  
Per la qual cosa, tenint en compte el que estableixen el Reial decret 206/1995, de 10 de febrer, sobre traspàs de funcions i serveis de l'Administració de l'Estat a la Comunitat Valenciana, en matèria de confraries de pescadors, i el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els serveis, els mitjans personals i els crèdits transferits en matèria de confraries de pescadors, el que estableix la Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana i a proposta del director general d'Agricultura, Ramaderia i Pesca, resolc:  
  
  
Primer  
Les confraries de pescadors i pescadores, i les seues federacions hauran de celebrar eleccions per a la renovació dels seus òrgans rectors, d'acord amb el que disposen la Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana i la present ordre, conformement amb el següent calendari.  
Les confraries de pescadors entre els dies 15 de juny i 30 de setembre de 2019.  
Les federacions provincials de confraries de pescadors entre els dies 1 d'octubre i 15 de desembre de 2019.  
  
Segon  
Una vegada elaborat el pla electoral, les confraries de pescadors i pescadores, i les seues federacions el remetran a la direcció territorial de la Conselleria d'Agricultura, Medi Ambient, Canvi Climàtic i Desenvolupament Rural del seu àmbit provincial perquè el director territorial l'aprove en el termini de 10 dies. El silenci administratiu serà positiu.  
  
Tercer  
S'haurà de remetre a la direcció territorial de la Conselleria d'Agricultura, Medi Ambient, Canvi Climàtic i Desenvolupament Rural del seu àmbit provincial, en el termini màxim de 10 dies a comptar a partir de la terminació del procés electoral, còpia de totes i cadascuna de les actes relatives a tot el procés electoral signades pels integrants de cada mesa electoral.  
  
Quart  
Durant el procés electoral, els òrgans rectors i el vicepresident estaran en funcions, i podran solament realitzar actes de mer tràmit o gestió i conclouran els seus mandats amb la presa de possessió dels nous òrgans rectors i del vicepresident.  
  
Cinqué  
Quan les confraries de pescadors i pescadores, i les seues federacions no realitzen legalment, en els períodes anteriorment fixats, les eleccions per a la renovació dels seus òrgans rectors, quedaran automàticament extingits els mandats de les persones integrants d'aquests òrgans, i seguidament es designarà una comissió gestora, atenent criteris de representativitat, segons l'estipulat en l'article 62.5 de la Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana. Aquesta comissió assumirà les funcions dels esmentats òrgans rectors i procedirà a la immediata celebració de les eleccions.  
  
  
Sisé  
Les federacions provincials de confraries de pescadors actuaran com a òrgan consultiu i assessor en les eleccions de les confraries del seu àmbit territorial a instància d'aquestes o de la Conselleria d'Agricultura, Medi Ambient, Canvi Climàtic i Desenvolupament Rural.  
  
Seté  
La mesa electoral és l'encarregada de presidir la votació, vigilar la seua regularitat. Mantindre l'ordre, realitzar l'escrutini i vetlar per la legalitat del sufragi. La comissió electoral resoldrà, en primera instància i en el termini de dos dies, les reclamacions i problemes que es plantegen en el recurs d'alçada, en el termini d'un mes, davant el director territorial de la Conselleria d'Agricultura, Medi Ambient, Canvi Climàtic i Desenvolupament Rural.  
  
Huité  
La Llei orgànica 5/1985, de 19 de juny, sobre règim electoral general i les seues modificacions, així com la Llei 1/1987, de 31 de març, electoral valenciana seran regides amb caràcter supletori quan resulte aplicable.  
  
Nové  
Es faculta el director general d'Agricultura, Ramaderia i Pesca perquè emeta els actes, resolucions i instruccions que siguen necessaris per a l'aplicació de la present ordre.  
  
Desé  
La present ordre, com a acte administratiu, haurà de ser notificada a les Confraries i Federacions interessades.  
  
Onzé  
El present acte posa fi a la via administrativa i contra aquest pot interposar-se potestativament un recurs de reposició davant la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes a comptar a partir de l'endemà ser notificada, o impugnar-se davant l'ordre jurisdiccional mitjançant interposició de recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos des de l'endemà de ser notificada, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i 46.1 de la Llei reguladora de la jurisdicció contenciosa administrativa.  
  
València, 25 de febrer de 2019.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.


Còpia Permalink ELI